
INDOKOLÁS


Általános indokolás


A Budapest Főváros Önkormányzata Közgyűlésének a Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII.29.) önkormányzati rendelet felülvizsgálatát, módosítását e jogszabály gyakorlati alkalmazása során szerzett tapasztalatok, a felmerült szabályozási igények, valamint egyéb technikai jellegű pontosítások szükségessége tette indokolttá.

Fentiekre tekintettel a rendelet módosításában kidolgoztuk a számos szakasz átdolgozására, kiegészítésére vonatkozó szabályokat.



A rendelet-tervezethez a jogalkotásról szóló 2010. évi CXXX. törvény (a továbbiakban: Jat.) 17. § előírásainak megfelelően készült hatásvizsgálat, amelyet a közgyűlési előterjesztés tartalmaz. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet-tervezetről.

Részletes indokolás

1. §-hoz

Javaslatunkat – a nyugdíjasházi lakás szociális alapon történő kedvezményes bérbeadása lehetőségének bevezetését – a rászoruló embertársaink lakhatásának biztosítása indokolja az általános egészségügyi helyzettel (a járványhelyzettel) összefüggő szociális szempontok figyelembevételével. 

2. §-hoz

A szabályozás koherenciáját teremti meg az utaló szabály, mely szerint a nyugdíjasházi bérbeadás „általános” szabályait a nyugdíjasházi lakás szociális alapon történő kedvezményes bérbeadására vonatkozó új szabályokkal együtt kell alkalmazni.

E §-ban foglalt részletszabályok megállapítását hajléktalalan nyugdíjas személyek lakhatásának a fővárosi tulajdonú nyugdíjasházakban való biztosítása indokolja, mely személyi kör a koronavírus-fertőzés veszélyével különösen érintett.

3. §-hoz

A lakások pályázat alapján történő bérbeadása szabályának megváltozását a szociális szemléletnek a lakáspályázati szabályozásban való fokozott érvényesülésének igénye indokolja.


4. §-hoz

A változtatást a felmerült pontosítási igény indokolja, mely szerint a jövőben elegendő, ha a bérlő a lakásbérleti szerződés meghosszabbításakor a bérleti szerződés aláírásakor igazolja, hogy nincs lakbér-, külön szolgáltatási díj-, valamint közüzemi díjtartozása vagy díjhátralékát rendezte

5. §-hoz


A változtatást szövegpontosítási igény indokolja. Aki korábban meghatározott feltétel [foglalkoztatási jogviszony megszűnése] bekövetkezéséhez kötött bérleti szerződéssel rendelkezett, bérleti szerződése önhibáján kívül [pl. öregségi nyugdíjazás miatt] szűnt meg és ismét bérlővé válik, szintén elegendő, ha a jövőben a bérleti szerződés aláírásakor igazolja, hogy nincs lakbér-, külön szolgáltatási díj-, valamint közüzemi díjtartozása vagy díjhátralékát rendezte.


6. §-hoz

A változtatás a bérleti jogviszony folytatás sajátos jogcíméhez kapcsolódó kiegészítő szabály, mely szerint, a bérleti jogviszony folytatás alapján határozott időre kötött lakásbérleti szerződés – ugyanazokkal a feltételekkel, mint más jogcímeknél – meghosszabbítható.


7. §-hoz

A változtatást – mely szerint a bérleti díj és a használati díj összegénék csökkentésére irányuló kérelem benyújtásának határidejét a Főváros meghosszabbítja – a járványhelyzet alakulása indokolja.

8. §-hoz

Megállapítja, hogy mely új rendelkezéseket kell alkalmazni a rendelet hatálybalépésekor folyamatban lévő ügyekben.

9. -10. §-hoz


A rendelkezés – a normaszöveg módosításával összhangban – új mellékletet állapít meg, valamint meglévő melléklet módosításáról rendelkezik.

11. §-hoz


A jogszabályszerkesztésről szóló 61/2009. (XII.14.) IRM rendeletnek megfelelően szövegrész módosításáról rendelkezik.

12. §-hoz


A jogszabályszerkesztésről szóló 61/2009. (XII.14.) IRM rendelet szerint a hatályon kívül he- lyezésről e helyen kell rendelkezni.

13. §-hoz


A jogszabályszerkesztésről szóló 61/2009. (XII.14.) IRM rendelet szerint a módosító rendelet hatályba lépéséről e helyen kell rendelkezni.


